Oorsaak van plaasbestuurder se dood bekendDonald en Mimi Haasbroek. Foto: Facebook Donald Haasbroek (66), die plaasbestuurder van die Geelhoutboom-omgewing buite George wat Vrydagoggend dood in sy huis aangetref is, het aan ŉ massiewe hartaanval gesterf. Mimi Haasbroek, Donald se vrou, het Woensdag aan Maroela Media gesê die oorsaak van sy dood is deur ŉ nadoodse ondersoek bevestig. “Ons weet nou daar was geen gemene spel betrokke nie en sy dood was natuurlik. Dit gee ons groot gemoedsrus om dit te weet,” het Mimi gesê. Maroela Media het vroeër berig plaaswerkers het Vrydag op Donald se liggaam in sy badkamer afgekom nadat hy nie vir werk opgedaag het nie. Volgens Mimi het Donald haar Donderdagoggend baie vroeg by die bushalte gaan aflaai, omdat sy saam met die Suid-Kaapse kinderkoor na Kaapstad gereis het om ŉ Belgiese kinderkoor daar by die lughawe te ontvang. Sy het gesê ŉ werker van die plaas het haar Vrydag gebel om te sê Donald het nie Donderdagmiddag by die stalle opgedaag soos gewoonlik nie en ook nie Vrydagoggend vir werk nie. “Ek het dadelik vir hom gesê daar is fout, hy moet gaan kyk,” sê Mimi. Dit is toe dat Donald se liggaam in die badkamer aangetref is. “Ek vermoed hy is huis toe om sy stalklere te gaan aantrek toe hy die hartaanval gekry het. Sy televisie was aangeskakel en sy selfoon het nog by die bank gelê waar hy altyd gesit het,” het sy gesê. Die polisie is ontbied om die omstandighede rakende Donald se dood te ondersoek, maar daar was geen teken van inbraak of enigiets wat uit die huis vermis word nie. Volgens Mimi het Donald verlede jaar ook ŉ hartaanval gehad, maar dit eers besef toe hy die volgende dag dokter toe gegaan het. Hy het kort daarna ŉ operasie ondergaan om ŉ stent in sy hart te laat sit. “Sedertdien was hy baie gesond, hy het geoefen en gesond geëet. Ons het gereeld sy bloeddruk getoets en dit was ook altyd goed. Hierdie hartaanval was baie onverwags.” Donald word oorleef deur drie seuns, drie skoondogters en drie kleinkinders. ŉ Gedenkdiens sal volgende week uit die NG kerk Drakenstein in die Paarl gehou word. Kapt. Malcolm Pojie, woordvoerder van die polisie, het gesê daar word nog gewag vir die finale verslag van die nadoodse ondersoek. “In dié stadium kan ek bevestig dat geen gemene spel vermoed word nie en dat ons voorlopige ondersoek daarop dui dat hy aan natuurlike oorsake dood is. So, volgens alle aanduidings sal die saak afgesluit word sodra die verslag van die nadoodse ondersoek ontvang is.”